ཉི་ཤུ་བདུན་ནས་རྒྱུན་ཆགས་པ། །གཏུམ་པའི་ཆར་འབེབས་ཆུ་རྒྱུན་དང་། །ཆུ་གཏེར་སྦྲུལ་དང་ཆར་སྤྲིན་དང་། །རོལ་པའི་འབྱུང་གནས་ཤིན་ཏུ་ཀླུབས། །དུང་སྟེ་འདི་རྣམས་རབ་བསགས་ཀྱི། །བྱེ་བྲག་ལ་ཡང་འཇུག་པར་བཤད། །འདི་དག་མཉམ་པའི་རྒྱུད་འཕེལ་དུ། །སྡེབ་སྦྱོར་བྱེད་པ་ཐམས་ཅད་འདོད། །མྱུར་བའི་དབུས་དང་ཤུགས་ལྡན་དང་། །བཟང་པོའི་སྣང་བ་ཏོག་ལྡན་དང་། །ཀུན་བསྒྲགས་བཟློག་པའི་ཀུན་བསྒྲགས་གཉིས། །ཉེར་བསྐྱེད་ཀྱི་ནི་དབྱེ་བའང་ཡིན། །རི་དྭགས་མཆོངས་དང་གཞན་གྱི་ཁ། །མེ་ཏོག་རྒྱས་པའི་རྩེ་མོ་སྟེ། །གཉིས་པོ་རོ་ལངས་ཅན་ལས་ཕྱེ། །ནུས་ལྡན་མའོ་གཞན་དག་ལས། །བྱིས་པ་རྩེ་དང་དགའ་བར་སྨྲ། །དེ་ཡི་རྒྱུད་ལས་ཕྱེ་སྟེ་འདོད། །གཙུག་ཕུད་དང་ནི་རྐང་པ་འཁྱོག །དེ་དག་ཕྱེད་མཉམ་རྒྱུད་འཕེལ་ཡིན། །ཁ་སྒོ་ཁ་སྒོ་ཕན་པ་དང་། །བཟློག་པ་ཕན་དང་གྱ་གྱུ་ཅན། །ཡངས་མ་ཁ་སྒོ་ཡངས་མ་དང་། །བྷ་དང་ར་དང་ན་ཏ་མ། །དེ་དག་དེ་ཡི་ཡངས་མར་འགྱུར། །དེ་དག་མི་ལྡན་བླ་རེ་སྟེ། །དེ་དག་ཕལ་གྱིས་སྦྱོར་བ་མང་། །རྐང་བཞི་འཕེལ་བ་ཀུན་ནས་བཙེར། །མེ་ཏོག་ཟླུམ་པོ་ཡུད་ཙམ་རོལ། །བདུད་རྩིའི་རྒྱུན་ནོ་སྟེང་འགྲོ་ལས། །དྲི་ལྡན་རོལ་པར་མཁས་རྣམས་བཞེད། །རབ་ཏུ་དལ་འགྲོའི་སྡེབ་སྦྱོར་ལས། །ཉེར་གནས་རབ་ཏུ་དལ་འགྲོ་དང་། །འཕེལ་བ་ཅན་དང་མཆོག་ལྡན་ཏེ། །དེ་ནི་དག་པའི་སྣང་ལས་ཕྱེ། །དེ་ལས་ཅུང་ཟད་བསྒྱུར་བ་ལ། །མཚན་མོ་ཞེས་བྱར་ལ་ལ་འདོད། །དེ་དག་མི་མཉམ་རྒྱུད་འཕེལ་དུ། །མཁས་པ་རྣམས་ལ་གྲགས་པ་ཡིན། །བསྐྱེད་ལ་སྡེབ་སྦྱོར་རྣམ་པ་གསུམ། །འཕགས་པ་ལས་ནི་ཕན་བྱེད་དང་། །ཡང་མ་ལས་ནི་གྱ་གྱུ་དང་། །ཁ་སྒོ་གྱ་གྱུ་ཞེས་བྱ་དང་། །ལུས་བརྟེན་གྱ་གྱུ་དབྱངས་ཉིད་དང་། །ཉེ་བའི་དབྱངས་དང་འཕགས་པའི་དབྱངས། །རོ་ལངས་ཅན་ལས་ཉེ་སྡེབ་སྦྱོར། །ཀུན་ནས་བསྲབས་པ་སྔོན་འཕེལ་དང་། །ཕྱི་འཕེལ་དང་ནི་རབ་ཏུ་འཕེལ། །གཞན་གྱི་མཐའ་ཅན་མཛེས་རྒོད་མའོ། །ཕྱི་མོ་མཉམ་ལས་མི་གཡོ་བརྟན། །ཉེར་བཀྲ་ཁྱད་པར་ཚིགས་བཅད་དང་། །ནགས་ཁྲོད་གནས་དང་བཀྲ་བ་དང་། །རྐང་འཁྲུགས་དང་ནི་ལུས་མེད་རྩེན། །ཤིན་ཏུ་གསལ་མཛེས་ཞེས་བྱ་རྣམས། །ཕྱི་མོ་བགྲང་བའི་སྡེབ་སྦྱོར་ཡིན། །ཞེས་བྱ་བ་ནི་བསྡུ་བའི་ཚིགས་སུ་བཅད་པ་དག་གོ །འདི་དག་སྡེབ་སྦྱོར་མཁན་རྣམས་ལ། །ལེགས་པར་གྲགས་པའི་ཚིགས་བཅད་ཡིན། །རྐང་པ་བཞི་དང་ལྡན་པའི་ཚིགས་སུ་བཅད་པ་འདི་ནི། སྡེབ་སྦྱོར་བ་རྣམས་ལ་གྲགས་པའི་ཚིགས་སུ་བཅད་པ་ཡིན་ནོ། །གཉིས་ལས་འཕྲོས་པ་དྲུག་གི་བར། །རྐང་ལྡན་ལུང་ལས་གྲགས་པར་འདོད། །རྐང་པ་གཉིས་ཡོད་པ་ལ་རྩ་བ་གཉིས་ཀྱི་ཚིགས་སུ་བཅད་པ་དང་། དེ་བཞིན་དུ་རྐང་པ་གསུམ་པ་དང་། བཞི་པ་དང་། ལྔ་པ་དང་། དྲུག་པ་ཞེས་གྲགས་པ་ནི། བཅོམ་ལྡན་འདས་ཀྱི་ལུང་དང་བསྟན་བཅོས་བྱེད་པ་འགའ་ཞིག་གིས་མཛད་མོད་ཀྱི། སྡེབ་སྦྱོར་བྱེད་པ་རྣམས་ཀྱི་འདིའི་མཚན་ཉིད་མི་འདོད་དོ། །དེ་ལྟ་བུའི་ཚིགས་སུ་བཅད་པ་ཡིན་མོད་ཀྱི། གཱ་ཐ་ཞེས་བྱ་བ་ལ་སོགས་པ་གྲགས་པ་ཡིན་ནོ། །རྐང་ལྡན་ནི་ཚིགས་བཅད་དོ། །དེས་ན། སྔར་བཤད་པ་ཡི་མཚན་ཉིད་ཅན། །དེ་འདྲའི་སྡེབ་སྦྱོར་ལེགས་རྟོགས་ནས། །ཚིགས་བཅད་རྣམས་ལ་འཇུག་པ་ཡིན། །འདི་ལ་རྒྱན་གཞན་སྦྱོར་ཤེས་ན། །མཁས་པ་རྣམས་ཀྱི་ཡིད་འཕྲོག་བྱེད། །དེ་ལྟར་སྡེབ་སྦྱོར་གྱི་མཚན་ཉིད་ཤེས་ནས་ཚིགས་སུ་བཅད་པ་ལ་འཇུག་པ་ཡིན་ལ། དེ་ལྟ་བུའི་ཚུལ་འདི་ཡང་ལེགས་པར་སྦྱར་བའི་སྐད་ལ་ལྕི་ཡང་དང་རིང་ཐུང་དང་རྟགས་དང་དྲག་ཞན་ལ་སོགས་པའི་བྱེ་བྲག་སྡེབ་སྦྱོར་བ་དག་གིས་བསྡེབས་ན། ཕྲེང་རྒྱུད་མཁན་པོས་སྣ་ཚོགས་པའི་མེ་ཏོག་གི་ཕྲེང་བ་སྤེལ་བའམ། ལེགས་པར་སྦྱངས་པའི་གསེར་གྱི་རྒྱན་རིན་པོ་ཆེ་སྣ་ཚོགས་ཀྱིས་སྤྲས་པའམ། གཡོས་ལེགས་པར་བྱས་པའི་ཁ་ཟས་རོ་བརྒྱ་དང་ལྡན་པ་བྲུ་བ་ཚ་བས་ཉེན་པ་ཟ་བའམ། རྒྱུད་སྟོང་དང་ལྡན་པའི་པི་ཝང་དྲི་ཟའི་དབྱངས་ཀྱིས་དཀྱུས་སྦྱར་བ། འདོད་ཆགས་དང་མ་བྲལ་པས་ཉན་པ་ལྟར་ཡིད་མངོན་པར་འཕྲོག་པ་ཡིན་ན་ཡང་། བོད་ཀྱི་ཡུལ་ཀླ་ཀློ་ལས་ཅུང་ཟད་བརྡ་འབྱོར་བ། མཁས་པ་དང་མི་མཁས་པའི་རྣམ་པར་དབྱེ་བ་མི་ཤེས་པ། ཚིག་དང་ཚིག་གི་རྒྱན་ལ་བློ་ཁ་མ་ཕྱོགས་པ། མི་མཁས་ཤིང་སྤྱི་བརྟོལ་ལ་ང་རྒྱལ་དུ་འཛིན་པ། གསེར་དང་ར་གན་མི་ཕྱེད་པ། རང་ཉིད་བླུན་པོས་ཆོག་པར་འཛིན་པ། གོས་རིན་པོ་ཆེ་བས་པགས་པ་བསྡུས་པ་ལ་མཁོ་བར་སེམས་པ། གཡོས་ལེགས་པར་སྦྱར་བ་ལས་ལྟར་ཁེངས་པ་ལ་དམ་པར་འཛིན་པའི་མཐའ་འཁོབ་འདིར། རང་ཉིད་ཀྱི་སྐད་ལ་ངོ་བོ་ཉིད་ཀྱི་སྡེབ་སྦྱོར་གྱི་ཐ་སྙད་མེད་ལ། ལེགས་པར་སྦྱར་བའི་སྐད་ཉིད་ལས་བོད་དུ་བསྒྱུར་ཡང་ཟ་འོག་གི་མདུན་གྱི་རི་མོ་བསྒྱུར་བ་རྒྱབ་ཏུ་མི་འབྱུང་བ་ལྟར། དོན་ཙམ་ཞིག་བསྒྱུར་བར་ནུས་ཀྱི། སྡེབ་སྦྱོར་བསྒྱུར་དུ་མི་རུང་ཞིང་། བདག་ཅག་ལྟ་བུ་ལེགས་པར་ཤེས་པ་དག་གིས་ཀྱང་བོད་ཀྱི་སྐད་ལ་ཇི་ལྟར་འབད་དུ་ཟིན་ཀྱང་། ལྭ་བའི་ཐགས་ལ་གོས་ཆེན་གྱི་རི་མོ་མི་ཤེས་པ་ལྟར། ལེགས་པར་སྦྱར་བའི་སྡེབ་སྦྱོར་བོད་ཀྱི་སྐད་ལ་མི་འབྱོར་བས། སྡེབ་སྦྱོར་མཚན་ཉིད་པ་བོད་སྐད་ལ་དཔེར་བརྗོད་པ་མ་བྱས་སོ། །ཚིག་གི་རྒྱན་སྦྱོར་བའི་ཚུལ་ཡང་། ཁོ་བོས་མཁས་པ་རྣམས་འཇུག་པའི་སྒོར་བཤད་ཟིན་ལ། འདིར་སྐབས་མ་ཡིན་པས་མ་ཕྱེའོ། །གལ་ཏེ་བོད་སྐད་ལ་སྡེབ་སྦྱོར་མཚན་ཉིད་པ་མི་ཉན་ན། འདི་ཅིའི་ཕྱིར་བཤད་ཅེ་ན། འོན་ཀྱང་འདི་ན་ཆེ་བར་རློམ་པ་དག་འཁྲུལ་བར་སྨྲ་བ་དུ་མ་མཐོང་། མཐའ་འཁོབ་འདི་ན་མི་མཁས་བཞིན་དུ་ཤེས་པར་ཁས་ཆེ་བ་དག་སྡེབ་སྦྱོར་གྱི་མིང་དང་མཚན་ཉིད་ཕྱིན་ཅི་ལོག་ཏུ་སྨྲ་བར་མཐོང་ནས། ད་ཕྱིན་ཆད་དེ་སྐད་སྨྲ་བར་གྱུར་ཅིག་སྙམ་དུ་བསམས་ནས། མ་འོངས་པ་ཡི་མཁས་པ་འགའ། །ལོག་པའི་ལམ་ལས་བསྐྱབ་ཕྱིར་བྱས། །བདག་པས་བློ་གྲོས་དམན་པ་བདག་གི་རྗེས་སུ་འབྲངས་པ་འགའ་ཞིག་མ་རྟོགས་པ་དང་། ལོག་པར་རྟོགས་པ་དང་ཐེ་ཚོམ་གྱི་མཐའ་སྤང་བའི་ཕྱིར་བསྟན་བཅོས་འདི་སྦྱར་གྱི། མངོན་པའི་ང་རྒྱལ་གྱིས་སེམས་ཀྱི་ཐ་བ་སྲ་བ། ཐེ་ཚོམ་གྱི་མདུད་པས་མི་ཤེས་པའི་བློ་དམ་དུ་བསྡམས་པ། ཕྲག་དོག་གི་མིག་ཉམ་ཆུང་བས་ཕ་རོལ་གྱི་ཤེས་རབ་ཀྱི་ཉི་མའི་འོད་ཟེར་མི་བཟོད་པའི་སྐྱེ་བོ་རྣམས་ཀྱི་དོན་དུ་བསྟན་བཅོས་འདི་མ་སྦྱར་རོ། །འོ་ན་འདི་དང་མི་མཐུན་པ་གཞན་དུ་བརྡ་བཏགས་པ་དང་འགལ་ལོ་ཞེ་ན། སྨྲས་པ། ལ་ལར་གཞན་དུ་བཤད་པ་རྣམས། །བོད་ཀྱིས་གོ་བ་བདེ་ཕྱིར་བསྒྱུར། །མཚན་ཡང་དག་པར་བརྗོད་པ་རྒྱ་གར་ལ་ཡི་གེ་བརྒྱད་པ་རྗེས་སུ་བསྔགས་པར་ཡོད་པ་ལ། བོད་ལ་བཀླག་བདེ་བའི་ཕྱིར་ཡི་གེ་བདུན་པར་བསྒྱུར་བ་དང་། དགེ་ཚུལ་གྱི་ཚིག་ལེའུར་བྱས་པ་སུམ་བརྒྱ་པ་ཡི་གེ་བཅུ་གཅིག་པ་དབང་པོ་རྡོ་རྗེར་ཡོད་པ། བོད་ལ་ཚིག་པར་དགུ་བར་བསྒྱུར་བ་དང་། བཤེས་པའི་སྤྲིང་ཡིག་འཕགས་པའི་དབྱངས། རྐང་པ་སོ་སོ་ཡི་གེ་མི་མཉམ་པར་ཡོད་པ་ལ་ཡི་གེ་མཉམ་པོར་བསྡེབས་ནས་ཚེག་པར་དགུ་པར་བསྒྱུར་བ་དང་། མེ་ཏོག་ཕྲེང་འཛིན་ཡི་གེ་ཉི་ཤུ་རྩ་གཅིག་པ་ལ་བཅུ་དགུ་པར་བསྒྱུར་བ་ལ་སོགས་པ། རྒྱ་གར་གྱི་སྡེབ་སྦྱོར་དང་མི་མཐུན་པར་བོད་ལ་གོ་བདེ་ཞིང་བཀླག་སླ་བར་བྱ་བའི་ཕྱིར། ཡི་གེ་ཕྲི་ཞིང་བསྡེབས་ནས་དོན་ཚང་ཞིང་མ་ནོར་བར་བསྒྱུར་བར་ཟད་དོ། །ཁོ་བོས་འདིར་བཤད་པ་ནི། རྒྱ་གར་གྱི་སྡེབ་སྦྱོར་མཚན་ཉིད་པ་བྲིས་པ་ཡིན་པས། མཁས་པ་རྣམས་ཀྱིས་འདི་ཁོ་ན་བཞིན་ཤེས་པར་བྱོས་ཤིག གལ་ཏེ་ཁྱོད་ཀྱིས་བཤད་པ་གཞན་གྱིས་འཛིན་ནམ་ཞེ་ན། འོན་ཀྱང་སྤྲེའུ་ལྟ་བུ་འགའ། །བསྟན་བཅོས་དོར་ནས་ཚིག་འབྲུ་ལེན། །མ་འོངས་པའི་དུས་ཀྱི་སྤྲེའུ་དང་འདྲ་བའི་དགེ་སྦྱོང་འགའ་ཞིག ཕྲག་དོག་གི་སྟོབས་ཀྱིས་བསྟན་བཅོས་རིན་པོ་ཆེ་མི་ལེན་པར་སྨོད་ཅིང་། འདི་ནས་འབྱུང་བའི་ཚིགས་སུ་བཅད་པའི་མིང་རྣམས་བརྐུས་ནས་སློབ་དཔོན་གཞན་ལས་འབྱུང་བ་ལྟར་འཆོས་ཤིང་། སློབ་མའི་མགོ་བསྐོར་བ་དག་འབྱུང་བར་འགྱུར་ལ། དེ་དག་གི་བསམ་པ་ལ་ཡང་སྡེབ་སྦྱོར་གྱི་ཚུལ་འདི་དག་མཁས་པ་ཕལ་ཆེ་བ་ལ་གྲགས་པ་ཞིག་གོ་སྙམ་པ་འབྱུང་སྟེ། དེ་དག་ཆོས་ཀྱིས་ཕོངས་པའི་ལས་ཀྱི་སྒྲིབ་པར་འགྱུར་རོ། །ལུགས་འདི་གངས་རིའི་ཁྲོད་འདི་ན། །བདག་མ་ཡིན་ལ་སྔོན་ཆད་མེད། །སྡེབ་སྦྱོར་གྱི་ལུགས་འདི་རྒྱ་གར་གྱི་མཁས་པ་རྣམས་ཀྱིས་ལེགས་པར་ཤེས་མོད་ཀྱི། བོད་ཀྱི་ཡུལ་ཁ་བ་ཅན་གྱི་ཁྲོད་འདིར་སྐད་གཉིས་སྨྲ་བ་མང་དུ་བྱུང་ཡང་ལེགས་པར་ཤེས་པ་ཁོ་བོ་ཙམ་ཡིན་ནོ། །སྐ་ཅོག་དང་རིན་ཆེན་བཟང་པོ་ལ་སོགས་པ་འགས། མཁྱེན་དུ་ཟིན་ཡང་རྣམ་པར་གཞག་པ་མ་མཛད་དོ། །གཞན་དང་གཞན་དག་ལས་ཀྱང་སྔོན་ཆད་མ་བྱུང་ལ། དེའི་སྟོབས་ཀྱིས་ནོར་བར་སྨྲ་བར་དུ་མ་བྱུང་བ་ཡིན་ནོ། །ད་སླན་ཆད་གལ་ཏེ་མ་ནོར་བར་སྨྲ་བ་འབྱུང་བ་དེ་ཐམས་ཅད་གཞུང་ལུགས་འདི་ལས་བྱུང་བར་ཤེས་པར་གྱིས་ཤིག འོ་ན་ཁྱོད་ཀྱིས་ཇི་ལྟར་རྟོགས་ཤེ་ན། སྐྱེ་བ་གཞན་དུ་སྦྱངས་པ་དང་། །མཁས་པ་དུ་མ་བསྟན་པ་དང་། །རྣམ་པར་དཔྱོད་པའི་བློ་གྲོས་ཀྱིས། །ཤེས་བྱ་ཀུན་ལ་འཇིགས་མེད་ཐོབ། །རྒྱུ་སྔོན་དུ་སོང་བའི་འབྲས་བུའི་རྟགས་ལས་རྗེས་སུ་དཔགས་ན། སྐྱེ་བ་སྔོན་རབས་དུ་མར་ལེགས་པར་སྦྱར་བའི་སྒྲ་དང་། ཚད་མ་དང་། སྡེབ་སྦྱོར་དང་། སྙན་ངག་དང་། ཚིག་གི་རྒྱན་དང་། ཚིག་རྣམ་པར་སྦྱར་བ་ལ་སོགས་པ་ལ་མང་དུ་སྦྱངས་པ་ཚད་མས་གྲུབ་པ་དང་། རིག་པའི་གནས་ལྔ་ལ་མ་རྨོངས་པའི་བདག་ཉིད་ཆེན་པོ་དག་ལས་ཚེ་འདིར་ཐོས་པ་མང་དུ་བསགས་པ་དང་། སྐྱེ་བས་ཐོབ་པའི་ཤེས་རབ་དང་། བླ་མ་དམ་པས་བྱིན་གྱིས་བརླབས་པ་ལ་སོགས་པ་རྒྱུ་དུ་མ་ལ་བརྟེན་ནས། སྒྲ་དང་། ཚད་མ་དང་། སྡེབ་སྦྱོར་དང་། སྙན་ངག་དང་། ཚིག་གི་རྒྱན་དང་། ཚིག་རྣམ་པར་སྦྱར་བ་ལ་སོགས་པ་རྣམས་ཚིགས་ཆུང་དུས་བདེ་བླག་ཏུ་ཐོས་ཤིང་རྟོགས་ཏེ་ཁོང་དུ་ཆུད་ནས་བསྟན་བཅོས་འདི་སྦྱར་བ་ཡིན་ནོ། །ཤེས་བྱ་ཀུན་ལ་འཇིགས་མེད་ཐོབ། །ཅེས་བྱ་བའི་སྒྲ་ཡང་མཁས་པ་རྣམས་ལ་ཉེ་བར་མཁོ་བ་རྣམས་ཤེས་པ་ལ། ཀུན་ལ་མི་འཇིགས་པའི་སྒྲ་འཇུག་སྟེ། །མི་ཀུན་ཚོགས་ཞེས་བྱ་བའམ། །སྨན་ཀུན་ཚང་ཞེས་བྱ་བའི་སྒྲ་བཞིན་ནོ། །རྣམ་འགྲེལ་ལས་ཀྱང་། འདི་ཡིས་སྲིན་གྲངས་ཇི་སྙེད་མཁྱེན། །ངེད་ལ་ནམ་ཡང་ཉེར་མཁོ་མེད། །རིང་པོ་མཐོང་བའམ་མེད་ཀྱང་རུང་། །འདོད་པའི་དེ་ཉིད་མཐོང་བ་ཡིན། །ཞེས་བཤད་པ་ལྟར་རོ།། །།རྣམ་པ་སྣ་ཚོགས་སྡེབ་སྦྱོར་གྱིས་བཀྲ་ཕྲེང་རྒྱུད་མཁན་གྱི་ཕྲེང་བ་ཡིས། །མེ་ཏོག་ཆུན་པོ་ཀུན་ནས་སྤེལ་ལེགས་ཡིད་འཕྲོག་དྲི་ཡི་དྲིས་ཁྱབ་པ། །བློ་གྲོས་གསལ་ལྡན་སྦྲང་རྩི་འཛིན་པ་དར་དིར་སྒྲ་ཡི་སྒྲ་དབྱངས་ཅན། །སྙན་ངག་མཁན་གྱི་བློ་ཡི་ཁང་བཟངས་ལེགས་པར་བཀྲ་ཕྱིར་གཞུང་འདི་སྤྲོས། །གངས་རིའི་ཁྲོད་ཀྱི་བློ་གསལ་ཀུན་འདུས་ཀྱང་། །རིག་པའི་གནས་ལྔ་ཀུན་ལ་བློས་མི་ལྕོགས། །མཁའ་ལ་རྒྱུ་སྐར་བྱེ་བའི་འོད་འདུས་ཀྱང་། །ཚ་ཟེར་བྱེད་པའི་ཕྲིན་ལས་འགྲུབ་པར་དཀའ། །བདག་ཀྱང་ལས་ཀྱི་འདུ་འཕྲོད་མི་བཟང་པས། །སྙིགས་མའི་དུས་སུ་གངས་རིའི་ཁྲོད་འདིར་སྐྱེས། །འོན་ཀྱང་སྔ་མའི་བག་ཆགས་གོམས་པ་ཡིས། །ཤེས་བྱ་ཕལ་ཆེར་འབད་པ་ཆུང་ངུས་ཤེས། །དེ་ལྟ་མོད་ཡི་སྦྲུལ་གདུག་གནས་པའི་སར། །སྒྲོན་མེ་གསལ་ཡང་འོད་ཟེར་མི་འབྱུང་ལྟར། །བླུན་པོ་ལོ་བརྒྱས་ཅུང་ཟད་ཤེས་རྣམས་ཀྱི། །དབུས་སུ་བདག་གི་བློ་གྲོས་ལ་གསལ། །མཁས་པ་ལ་ལ་མཚོ་བཞིན་ངང་གིས་གང་། །ལ་ལ་འབྲུ་མར་བཞིན་དུ་བཙིར་ལས་བྱུང་། །ལ་ལ་ཕོངས་པའི་ནོར་བཞིན་འབད་པས་བསྒྲུབས། །ལ་ལ་རྒྱལ་པོའི་བུ་བཞིན་ལྷུན་གྱིས་གྲུབ། །དེ་ལྟར་བློ་གྲོས་གསལ་དང་མི་གསལ་དང་། །མཁས་དང་མི་མཁས་རྣམ་དབྱེ་རྗེས་དཔག་ལས། །བློ་ཆེན་གཞན་གྱི་བློ་ཡི་བང་མཛོད་ལ། །བློ་ཆུང་རྣམས་ཀྱིས་ཐེ་ཚོམ་མ་བྱེད་ཅིག །བློ་གྲོས་སྤྲིན་ཆེན་ཐོས་པའི་གློག་གི་ཕྲེང་བ་ཅན། །སྤོབས་པ་མྱུར་འཇུག་སྒྲ་དབྱངས་ལེགས་སྒྲིགས་སྡེབ་སྦྱོར་ཚིག་གི་ཆར་འབེབས་ཤིང་། །བློ་གསལ་ཆར་སྡོད་འདབ་སྐྱོབ་ཚོགས་རྣམས་ཡིད་འཕྲོག་པ། །འདི་ལས་ལེགས་ཚོགས་ལོ་ཏོག་ལེགས་བསྐྲུན་དེ་ལས་འཇམ་པའི་དཔལ་དུ་འགྱུར། །གཞུང་འདི་རྣམ་དཔྱོད་བློ་གྲོས་མི་ཆུང་བ། །བསོད་ནམས་རྒྱལ་མཚན་ཞེས་བྱས་ཡང་ནས་ཡང་། །གསོལ་བ་བཏབ་ནས་ཀུན་དགའ་རྒྱལ་མཚན་དཔལ། །བཟང་པོས་དཔལ་ལྡན་ས་སྐྱའི་དགོན་པར་བྲིས། །འདི་ལ་དགའ་བས་ཉན་དང་སེམས་རྣམས་ཀྱི། །སེམས་ལ་འཇམ་པའི་རྡོ་རྗེ་རྗེས་ཞུགས་ནས། །ཁྱད་པར་ཚིག་གི་དོན་ལ་མཁས་པ་ཡི། །ངེས་པར་བྱིན་གྱིས་རློབ་པར་བདག་གིས་ཤེས། །སྡེབ་སྦྱོར་སྣ་ཚོགས་ཀྱི་མེ་ཏོག་གི་ཆུན་པོ་ཞེས་བྱ་བའི་བསྟན་བཅོས་ཡུལ་བྱང་ཕྱོགས་ཀྱི་རྒྱུད། ཁ་བ་ཅན་གྱི་ལྗོངས། གྲོམ་པ་དཔལ་ས་སྐྱའི་གཙུག་ལག་ཁང་ན་བཞུགས་པ། འཇམ་པའི་དབྱངས་ཀྱི་གསུང་གི་ཞབས་རྡུལ་གྱིས། ཐུགས་ཀྱི་དབུ་ལ་རེག་པས། ལྷུན་གྱིས་གྲུབ་པའི་མཁྱེན་རབ་ལ་མངའ་འབྱོར་པ། ཆོས་ཀྱི་གྲགས་པ་རྒྱལ་མཚན་གྱི་ཞལ་སྔ་ནས་ཀྱི་བྱིན་གྱིས་བརླབ་ཀྱི་ཟླ་ཟེར་གྱི་སྟོབས་ཀྱིས་སོ་སོར་རྟོག་པའི་ཀུནྡའི་ཕྲེང་བ་ཁ་བྱེ་བས། ཡོངས་སུ་གྲགས་པའི་ཤེས་བྱ་ཕལ་མོ་ཆེ་བློས་ཡུལ་དུ་བྱས་པས། འཆད་པ་དང་། རྩོམ་པ་དང་། རྩོད་པའི་ཚུལ་ལ་སྤོབས་པ་དགེ་བ་ཅན་ཤཱཀྱའི་དགེ་སློང་ཀུན་དགའ་རྒྱལ་མཚན་དཔལ་བཟང་པོ་ཞེས་བྱ་བས། དཔལ་ས་སྐྱའི་གཙུག་ལག་ཁང་དུ་ལེགས་པར་སྦྱར་བ་འདི་རྫོགས་སོ།། །། ༈ གུ་རུས་དཔར་རྩ་སྤེལ་བའོ།།